IZJAVA O JAMSTVU 7. U skladu s odredbama članka 287. Ugovora o funkcioniranju Europske unije (UFEU), Sud je proveo reviziju: (a) godišnje računovodstvene dokumentacije Zajedničkog poduzeća ECSEL, koja se sastoji od financijskih izvještaja (5) i izvješća o izvršenju proračuna (6) za financijsku godinu koja je završila 31. prosinca 2015.; te (b) zakonitosti i pravilnosti transakcija povezanih s tom računovodstvenom dokumentacijom. Odgovornost uprave 8. U skladu s člancima 16. i 22. Delegirane uredbe Komisije (EU) br. 110/2014 (7) uprava je odgovorna za pripremu i vjerno prikazivanje godišnje računovodstvene dokumentacije Zajedničkog poduzeća te za zakonitost i pravilnost povezanih transakcija. (a) Odgovornosti uprave u vezi s godišnjom računovodstvenom dokumentacijom Zajedničkog poduzeća uključuju izradu, primjenu i održavanje sustava unutarnje kontrole koji je važan za pripremu i vjerno prikazivanje financijskih izvještaja u kojima nema značajnog pogrešnog prikazivanja zbog prijevare ili pogreške, odabir i primjenu prikladnih računovodstvenih politika na temelju računovodstvenih pravila koja je usvojio računovodstveni službenik Komisije (8) te davanje razumnih računovodstvenih procjena u danim okolnostima. Izvršni direktor odobrava godišnju računovodstvenu dokumentaciju Zajedničkog poduzeća nakon što ju je računovodstveni službenik Zajedničkog poduzeća pripremio na temelju dostupnih informacija i sastavio bilješku kao prilog računovodstvenoj dokumentaciji u kojoj između ostalog izjavljuje da ima razumno jamstvo da ona u svim značajnim aspektima istinito i vjerno prikazuje financijsko stanje Zajedničkog poduzeća. (b) Odgovornosti uprave u vezi sa zakonitošću i pravilnošću povezanih transakcija te usklađenošću s načelom dobrog financijskog upravljanja uključuju izradu, primjenu i održavanje djelotvornog i učinkovitog sustava unutarnje kontrole koji obuhvaća primjereni nadzor i prikladne mjere za sprječavanje nepravilnosti i prijevara te, po potrebi, pravne postupke za povrat pogrešno isplaćenih ili korištenih sredstava. Odgovornost revizora 9. Odgovornost je Suda da na temelju svojih revizija Europskom parlamentu i Vijeću (9) podnese izjavu o jamstvu u pogledu pouzdanosti godišnje računovodstvene dokumentacije te zakonitosti i pravilnosti povezanih transakcija. Sud provodi reviziju u skladu s međunarodnim revizijskim standardima i etičkim kodeksom IFAC-a te međunarodnim standardima vrhovnih revizijskih institucija INTOSAI-ja. Prema tim standardima Sud je dužan isplanirati i provesti reviziju tako da njome dobije razumno jamstvo o tome ima li u godišnjoj računovodstvenoj dokumentaciji Zajedničkog poduzeća značajnog pogrešnog prikazivanja i jesu li povezane transakcije zakonite i pravilne. 10. Revizija uključuje postupke kojima se prikupljaju revizijski dokazi o iznosima i iskazima u računovodstvenoj dokumentaciji te zakonitosti i pravilnosti povezanih transakcija. Odabir postupaka ovisi o prosudbi revizora koja se temelji na procjeni rizika od značajnog pogrešnog prikazivanja u računovodstvenoj dokumentaciji i značajne neusklađenosti povezanih transakcija s uvjetima iz pravnog okvira Europske unije do kojih je došlo zbog prijevare ili pogreške. Pri procjeni tih rizika revizor uzima u obzir postupke unutarnje kontrole koji su važni za pripremu i vjerno prikazivanje računovodstvene dokumentacije, kao i nadzorne i kontrolne sustave koji su uspostavljeni kako bi se zajamčila zakonitost i pravilnost povezanih transakcija te zatim priprema odgovarajuće revizijske postupke u danim okolnostima. Revizija uključuje i evaluaciju primjerenosti računovodstvenih politika, razumnosti računovodstvenih procjena te sveukupnog prikaza računovodstvene dokumentacije. 11. Sud tako prikupljene revizijske dokaze smatra dostatnima i prikladnima da budu osnova za izjavu o jamstvu. Mišljenje o pouzdanosti računovodstvene dokumentacije 12. Prema mišljenju Suda godišnja računovodstvena dokumentacija Zajedničkog poduzeća u svim značajnim aspektima vjerno prikazuje financijsko stanje Zajedničkog poduzeća na dan 31. prosinca 2015. te rezultate poslovanja i novčane tokove za godinu završenu tim danom, u skladu s odredbama financijskih pravila Zajedničkog poduzeća i računovodstvenim pravilima koja je usvojio računovodstveni službenik Komisije. Osnova za uvjetno mišljenje o zakonitosti i pravilnosti povezanih transakcija 13. Zajedničko poduzeće ECSEL preuzelo je projekte u okviru programa FP7 koje su provodila Zajednička poduzeća ARTEMIS i ENIAC. Plaćanja koja je Zajedničko poduzeće ECSEL izvršilo za te projekte od 2015. godine prema potvrdama o prihvaćanju troškova koje su izdala tijela država sudionica ECSEL-a nadležna za financiranje bila su u vrijednosti od 94,2 milijuna eura, što predstavlja 65 % ukupnih plaćanja Zajedničkog poduzeća u 2015. godini. 14. Administrativni sporazumi koje su Zajednička poduzeća ARTEMIS i ENIAC sklopila s nacionalnim tijelima za financiranje nastavljaju se primjenjivati i nakon što su se ta zajednička poduzeća objedinila u obliku Zajedničkog poduzeća ECSEL. U okviru tih sporazuma, nacionalna tijela za financiranje obavljaju ex post revizije plaćanja za projekte u okviru programa FP7 u ime Zajedničkog poduzeća. Kada je riječ o reviziji zahtjeva za povrat projektnih troškova, strategije Zajedničkih poduzeća ARTEMIS i ENIAC za ex post revizije uvelike su se oslanjale na nacionalna tijela za financiranje (10). 15. Zajedničko poduzeće ECSEL poduzelo je određene korake da procijeni provedbu ex post revizija koje obavljaju nacionalna tijela za financiranje te je pribavilo pisane izjave nacionalnih tijela za financiranje u kojima tvrde da provedba njihovih nacionalnih postupaka pruža razumno jamstvo o zakonitosti i pravilnosti transakcija. Međutim, zbog znatnih razlika u metodologijama i postupcima koje primjenjuju nacionalna tijela za financiranje Zajedničko poduzeće ECSEL nije u mogućnosti izračunati pouzdanu jedinstvenu ponderiranu stopu pogreške ili preostalu stopu pogreške. Stoga Sud nije u mogućnosti zaključiti jesu li ex post revizije djelotvorne niti pruža li ta ključna kontrola dovoljno jamstvo u pogledu zakonitosti i pravilnosti povezanih transakcija za projekte u okviru programa FP7 (11). 16. Pitanje različitosti metodologija i postupaka koje primjenjuju nacionalna tijela za financiranje više nije relevantno za provedbu projekata u okviru programa Obzor 2020. jer će ex post revizije preuzeti ili Zajedničko poduzeće ECSEL ili Komisija (12). Uvjetno mišljenje o zakonitosti i pravilnosti transakcija povezanih s računovodstvenom dokumentacijom 17. Prema mišljenju Suda, izuzev mogućih učinaka pitanja pojašnjenih u odlomcima 13. – 15., transakcije povezane s godišnjom računovodstvenom dokumentacijom Zajedničkog poduzeća za financijsku godinu koja je završila 31. prosinca 2015. u svim su značajnim aspektima zakonite i pravilne.